**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXIII. Br. 5/SVIBANJ 2018.

IN MEMORIAM PRVOM PREDSJEDNIKU HKDPD-a, dragom prijatelju Josipu Grilecu

Naš je dragi prijatelj Josip Grilec, jedan od osnivača i prvi predsjednik HKDPD-a, 28. travnja 2018. . prešao iz ovoga svijeta u vječnost , gdje je susreo lice Očevo za kojim je čeznuo. U sjećanje na njega i njegovu dobrotu prenosimo dio govora koji mu je posvetio njegov prijatelj, kolega i vrijedni i samozatajni član našega Društva, prof. dr. sc. Mario Essert, opraštajući se s njim na Mirogoju.

Ono što bih želio podijeliti s Vama danas dio je jednog eseja, koji je Joža napisao u listiću ZRNO. Taj listić je interno glasilo Hrvatskog katoličkog društva prosvjetnih djelatnika, kojem je on bio prvi predsjednik. U korizmi, u mjesecu ožujku davne 1997. godine, zamišljajući idealnog nastavnika, evo što je napisao: „Postoji prosvjetni djelatnik koji se u korizmi posebno koncentrira na svakidašnji posao. Ovako razmišlja: učenici me imaju pravo susretati dobro raspoloženog, bez tragova mojih briga. Svaki od njih osoba je vrijedna moje pozornosti i poštovanja. Moj sat neka počima točno i neka traje svih 45 minuta. Trudit ću se koliko mi moje sposobnosti i kompetencije dopuštaju. U zbornici ću izbjegavati površnosti u susretima, razgovore ću usmjeravati k vrijednim temama. Negativnosti o drugima zadržavat ću za sebe. Hvatajući kvaku učionice pomišlja: idem mladima koji od mene trebaju pomoć u svestranom razvitku svojih osoba. Gospodine, učini me svojim oruđem. Ne daj da iznevjerim njihova očekivanja. Uskladi moje riječi, pokrete i poglede da im budem vjerodostojan. Ulazi u učionicu s vedrinom u očima. Odlaže stvari na katedru i dok još traje žamor zaokružuje pogledom preko tih glava, dugokosih i ošišanih, urednih i čupavih, nakovrčanih i obojenih… i moli: U svakoj od ovih duša i Ti stanuješ. Neki to →

**BOŽJA RIJEČ – RIJEČ ŽIVOTA**

 *Zato se pomolih i razbor dobih; zavapih i primih duh mudrosti. Zavoljeh je više nego žezla i prijestolja i ništa ne cijenih bogatstvo u usporedbi s njom. Nisam je htio uspoređivati ni sa draguljima, jer je sve zlato pred njom kao malo pijeska, a srebro je prema njoj kao blato. Ljubio sam je više od zdravlja i ljepote i zavolio više od svjetlosti, jer njezin sjaj bez prestanka svijetli. A s njome su mi došla sva dobra i od ruku njezinih blago nebrojeno. I svemu sam se tome radovao, jer mudrost sve donosi; još nisam znao da je ona roditeljka svega toga. I ono što naučih bez primisli, to bez zavisti predajem, bogatstva njezina ne skrivam. Ona je neiscrpljiva riznica ljudima, i koji se njome služe postaju prijatelji Božji, preporučeni darovima njezina nauka.*

 Mudr 7,7-14

→ znaju, neki ne. Svima njima me šalješ, Gospodine. Nadahni me da svakome od njih budem od koristi, razumljiv, pravedan. Podari svakome od njih radost u pristupu ovom gradivu, a meni strpljenje i blagu riječ“. Na koncu, Joža svoj esej završava s pitanjem: „A ja?“ Pitanje je upućeno svima. Za Jožu nemam dvojbe u odgovoru: iako na faksu nemamo zbornice, mogu ovdje potvrditi, a vjerujem da bi isto načinili i moje kolege i tisuće studenta koji su slušali njegova predavanja i vježbe, ili bili na ispitu, iz elektrotehnike, elektronike ili električnih mjerenja, da je taj zamišljeni Jožin nastavnik, ustvari bio on sâm. Sa znanjem, s radošću, sa

strpljenjem i s blagom riječi. Takve se vrline ne mogu naučiti, 'isisati iz prsta', kako se kaže. Ono što nas je kod njega privlačilo bila je Božja ljubav koja je iz njega zračila, makar je mnogi ne bi tako protumačili. No, Joža je bio svjedok, sijač koji ne brine tjeskobno za plodove, sve ima svoje vrijeme.

U vrijeme njegove patnje u bolesti, donio sam mu par molitvi koje su mi poslali bolesnici koji sličan put prolaze. Na zadnjem susretu u bolnici, rekao mi je: „Dobra je i ova od sv. Ambrozija i ova od svetog Ignacija, ali znaš li ti, koja je moja?“ Pogledali smo se. Rekao sam: „Ja znadem dobro“, na što se on radosno osmjehnuo i iz bolesničkog ormarića izvukao notesić. Otvorio ga je po sredini, i ispod prozirne plastike nazirao se tekst biblijskog Joba, poglavlje 19, redak 25: Ja znadem dobro: moj Izbavitelj živi i posljednji će on nad zemljom ustati. A kad se probudim, k sebi će me dići: iz svoje ću puti tad vidjeti Boga. Njega ja ću kao svojega gledati, i očima mojim neće biti stranac: za njime srce mi čezne u grudima.

**PRONAĐI SVOJ LIJEK**

  *Vidite, djeco moja, mi moramo zapamtiti da imamo dušu koju moramo spasiti i vječnost koja nas čeka. Svijet, njezini bogataši, udobnosti i časti će proći; nebo i pakao nikad neće proći. Zato budite budni!*

*Zapovijedi su upute koje nam Bog daje kako se ne bismo izgubili na putu prema nebu. One su kao putokazi na raskrižjima.*

*Zapamtite, djeco moja, blago jednog kršćanina ne leži na zemlji, ono je u nebu. Prema tamo moramo svi upraviti svoje misli, gdje je naše blago.*

 Ivan Marija Vianney

**POZIV NA TRIBINU**

**TEMA:  DRAGUTIN ANTUN PARČIĆ (1832.-1902.), SVEĆENIK GLAGOLJAŠ, SVESTRANI ZNANSTVENIK, ISTAKNUTI JEZIKOSLOVAC I LEKSIKOGRAF**

**PREDAVAČ: prof. dr. sc. DARKO ŽUBRINIĆ**

**ČETVRTAK, 17. svibnja 2018. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

OBAVIJEST

U petak, 11.05.2018., kao što je i bilo najavljeno, profesor Zlatko Vrljičak pokazao nam je dio fotografija sa svoga hodočašća u Sv. Zemlju i iznio mnogo zanimljivosti vezanih uz Maslinsku goru i Crkvu Uzašašća Gospodinova. Na sljedećem molitvenom susretu u petak, 18. svibnja 2018. (opet u 19.45 u kapelici u Palmotićevoj) nastavit će sa svojim izlaganjima. Ovaj put tema će biti: Duhovi - Dvorana posljednje večere. Pozivamo vas da nam se pridružite.

 25. godišnjica osnutka HKDPD-a

U utorak, 15. svibnja 2018. navršilo se 25 godina od osnutka našeg
Društva. Tim povodom u Bazilici Srca Isusovog u Palmotićevoj služila se sveta misa u 19 sati tijekom koje smo se prisjetili i našeg pokojnog Josipa Grileca.

ISTANBULSKA KONVENCIJA…

Knjiga „Svjetska seksualna revolucija: Uništenje slobode u ime slobode“ (Zagreb, Naklada Benedikta, 2013.), njemačke sociologinje Gabriele Kuby, pruža mogućnost savršenog razumijevanja šireg konteksta u kojem se mora iščitavati Istanbulska konvencija i pojmovi ***rod*, *rodni identitet*, *seksualna orijentacija*** te traženje posebne zaštite od diskriminacije po tim, rodnim kriterijima u dokumentu koji navodno *štiti žene od nasilja i obiteljskog nasilja*.

U toj knjizi Gabriele Kuby upozorava na novi totalitarizam, čije se konture ocrtavaju u dokumentu *Načela iz Jogiakarte*, koji je produkt „stručnjaka za ljudska prava“ bez ikakvih ovlasti i legitimiteta, a koji lažima, obmanama, prikrivanjem istine, prisvajanjem lažnog legitimiteta, uključivanjem programa LGBTI u sustav odgoja i obrazovanja, potkopavanjem državnog suvereniteta pomoću tijela za nadzor i nevladinih organizacija, preko vođenja parnica u ime ljudskih prava, kontrole pravosuđa, policije,  socijalnih službi,  društvenim i pravnim sankcioniranjem i kriminalizacijom otpora, ograničavanjem slobode mišljenja i govora, manipulacijama, u ime slobode razaraju slobode. **Središnji pojmovi toga dokumenta su *spolna orijentacija* i *rodni identitet***.

„Od svih država na ovom planetu zahtijevaju da totalitarističkim mjerama promijene ustav, zakone, društvene institucije, obrazovni sustav i temeljna stajališta ljudi kako bi prodrli i zakonski iznudili prihvaćanje  i privilegiranje homoseksualnosti te drugih ne-heteroseksualnih identiteta i načina ponašanja. Ispod svakog naslova od tih 29 `načela` stoji: `DRŽAVE MORAJU (u izvorniku velikim slovima) poduzeti sve tražene mjere u donošenju zakona, administrativne i druge mjere kako bi…`“(str. 114-115) U nastavku možemo čitati ovakve zahtjeve: „kako bi samoodređeni rodni identitet svake osobe bio poštovan i pravno priznat u punom opsegu“ (Načelo 3bC)……„kako bi u osobnim dokumentima, primjerice, u rodnom listu , putovnici, na popisu birača itd., bio naznačen samoodređeni rodni identitet dotične osobe“ (Načelo 3-C)…..„ne smije biti navedeno nikakvo pravno stanje, primjerice, brak ili roditeljstvo, kao razlog na temelju kojega bi se spriječilo pravno priznanje čovjekova rodnog identiteta“ (Načelo 3).  (str. 119)…. „Postoje različite vrste obitelji. Nijedna obitelj ne smije biti diskriminirana  na temelju spolne orijentacije ni rodnog identiteta  jednog od njezinih članova.“ (Načelo 20).  (str. 120) -----„države [moraju] brinuti za to da…sva prava, povlastice, dužnosti i prednosti…vrijede i za partnere, odnosno partnerice istoga spola“ (Načelo 24-F).

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr